Άννα της Βοημίας

Η Άννα (γερμ. Anne von Böhmen, Πράγα 11 Μαΐου 1366 - Ρίτσμοντ 7 Ιουνίου 1394), γνωστή και ως Άννα του Λουξεμβούργου, από τον Οίκο του Λουξεμβούργου ήταν πριγκίπισσα της Βοημίας & Γερμανίας και με τον γάμο της έγινε βασίλισσα της Αγγλίας.

Βιογραφία
Ήταν η τέταρτη κόρη (1η από τον 4ο γάμο) του Καρόλου Δ΄ της Βοημίας & Γερμανίας και της 4ης συζύγου του Ελισάβετ, κόρης του Βογίσλαου Ε΄ της Πομερανίας. Είχε τέσσερις αδελφούς συμπεριλαμβανομένων του Σιγισμούνδου της Αγίας Ρωμαϊκής Αυτοκρατορίας, και μια μικρότερη αδελφή, τη Μαργαρίτα της Βοημίας, Βασίλισσα της Ουγγαρίας. Μεγάλωσε κυρίως στο Κάστρο της Πράγας και πέρασε πολύ μεγάλο διάστημα της πρώιμης ζωής της υπό τη φροντίδα του αδελφού της Βεγκέσλαου Δ΄ της Βοημίας. Καθ' οδόν προς την Αγγλία εν όψει του γάμου της, περιήλθε υπό την προστασία του θείου της Βεγκέσλαου Α΄ του Λουξεμβούργου.

Παντρεύτηκε τον Ριχάρδο Β΄ της Αγγλίας το 1382. Ο γάμος τους ήταν αποτέλεσμα του Δυτικού Σχίσματος (1378-1417) στο εσωτερικό της Καθολικής Εκκλησίας το οποίο οδήγησε στην ύπαρξη δύο Παπών. Σύμφωνα με τον Εντουάρ Περρουά, ο Ουρβανός ΣΤ΄ επικύρωσε το γάμο του Ριχάρδου και της Άννας στην προσπάθειά του να δημιουργήσει μια συμμαχία προς όφελός του και κυρίως ώστε να είναι ισχυρότερος των Γάλλων και του δικού τους Πάπα, Κλήμεντα Ζ΄. Ο πατέρας της Άννας ήταν ο ισχυρότερος ηγεμόνας της εποχής και είχε υπό την κυριαρχία του πάνω από το μισό πληθυσμό και εδαφική έκταση της Ευρώπης.

Οι περισσότεροι Άγγλοι ευγενείς ήταν κατά του γάμου αυτού τον οποίο είχε προτείνει ο σύμβουλος και ευνοούμενος του Ριχάρδου, Μάικλ ντε λα Πολ. Ο Ριχάρδος είχε λάβει πρόταση να παντρευτεί την Κατερίνα Βισκόντι, κόρη του Ηγεμόνα του Μιλάνου, που είχε μεγάλη περιουσία, αλλά επέλεξε την Άννα. Η Άννα δεν έφερε προίκα, αντίθετα ο Ριχάρδος έδωσε 20.000 φλωρίνια στον αδελφό της Βεγκέσλαο Δ΄ της Βοημίας ο οποίος είχε γράψει στον Ριχάρδο τονίζοντας το καθήκον τους να ενώσουν τους υπηκόους τους ως χριστιανοί ηγεμόνες. Τα διπλωματικά συμφέροντα ήταν λίγα, αν και επετράπη σε Άγγλους εμπόρους να μετακινούνται ελεύθερα στη Βοημία και την Αγία Ρωμαϊκή Αυτοκρατορία, ένα μικρό συμφέρον σε σχέση με εκείνα που επέφεραν γάμοι μετά από πολέμους με τη Γαλλία.

Η Άννα έφτασε στην Αγγλία το 1381 μετά από καθυστέρηση στο ταξίδι της από καταιγίδες. Οι χρονικογράφοι της εποχής επέκριναν τη νεαρή Πριγκίπισσα, πιθανώς λόγω των οικονομικών όρων του γαμήλιου συμβολαίου, αν και η κριτική των βασιλισσών ήταν συνήθης εκείνη την εποχή. Παρά τις δυσοίωνες κριτικές, ο Ριχάρδος και η Άννα παντρεύτηκαν στις 20 Ιανουαρίου 1382 στο Αββαείο του Ουέστμινστερ και στη συνέχεια ταξίδεψαν ανά την αγγλική επικράτεια με ανάμεικτες αντιδράσεις από το πλήθος. 

Η Αυλή του πατέρα της στην Πράγα ήταν το κέντρο του διεθνούς γοτθικού ρυθμού και αυτό ίσως επηρέασε την αγγλική τέχνη μετά την άφιξη της Άννας στην Αγγλία. Το Στέμμα της Πριγκίπισσας Λευκής (τώρα στο Μόναχο), το παλαιότερο σωζόμενο αγγλικό στέμμα, πιθανότατα κατασκευάστηκε για την Άννα στην Πράγα ή το Παρίσι. 

Η Άννα και ο Ριχάρδος ήταν παντρεμένοι για δώδεκα χρόνια χωρίς να αποκτήσουν απογόνους. Η Άννα πέθανε σε ηλικία είκοσι οκτώ ετών από πανώλη στην Έπαυλη Σην, την κύρια κατοικία του Ριχάρδου, το 1394. Η απώλεια της συζύγου του διέλυσε το Ριχάρδο ο οποίος κατεδάφισε το κτίριο όπου πέθανε η Άννα. Σύμφωνα με ιστορικούς η Άννα συμβούλευε το σύζυγό της και βοήθησε στο να διατηρεί μετριοπαθή στάση καθώς μετά το θάνατό της υπέπεσε σε μοιραία λάθη.

Ο Ριχάρδος παντρεύτηκε τη δεύτερη σύζυγό του, την εξάχρονη Γαλλίδα πριγκίπισσα Ισαβέλλα των Βαλουά, στις 31 Οκτωβρίου 1396.

Οικογένεια
Παντρεύτηκε το 1382 τον Ριχάρδο Β΄ της Αγγλίας. Δεν απέκτησαν απογόνους.

Πρόγονοι

Παραπομπές

Πηγές
 Hilton, Lisa (2008). Queens Consort:England's Medieval Queens. London: Phoenix. p. 319–338. ISBN 9780753826119.

Εξωτερικοί σύνδεσμοι
 

Οίκος του Λουξεμβούργου